**Ako vyplniť nahlášku**

usmernenie Zaraďovacej komisie SOZA ( **\* - povinné údaje** )

Nahlášku diela vyplňte čitateľne perom paličkovým písmom vo všetkých potrebných rubrikách. Od správneho vyplnenia nahlášky závisí zaradenie skladby podľa bodovacej tabuľky hudobných diel.

**Presný názov diela\*:** uvádzajte celý, neskrátený názov diela.

Názov pôvodného diela:vyplňte pri zmene názvu diela, pri schválenej úprave diela.

**Dĺžka\*:** vyplňte skutočnú dĺžku diela

Iné názvy diela:vyplňte, ak má dielo iné (alternatívne) názvy.

**Žáner\*:** označte len jeden z uvedených žánrov

**Typ použitia** (Len pre žáner „Hudba špeciálnych funkcií“) **:** označte len jeden z uvedených typov použitia

Charakteristika diela/Forma: uveďte napr. pieseň, inštrumentálna skladba, džezová skladba, koncertantná skladba, spracovanie folklórnej hudby, polka, pochod, predohra, variácie, oratórium, časť opery a pod.

Opus : uveďte číslo opusu, ak existuje (obvykle pri dielach vážnej hudby).

Interpreti: uveďte meno interpreta resp. hudobnej skupiny (môžete uviesť aj viacerých)

**Obsadenie\*:** uveďte napr. rocková skupina, Big Band, malá/veľká dychová hudba, folklórna hudba, sláčikové kvarteto, štvorhlasný zbor, komorný/symfonický orchester a pod.

**Je toto hudobné dielo komponované pre konkrétne audiovizuálne dielo (ďalej len AVD)?**

Ak je dielo komponované ako audiovizuálne dielo (napr. film, seriál, animovaný film, dokumentárny film, TV reklama, TV upútavka...) označte odpoveď „áno“ a vyplňte nasledujúce údaje:

**Názov AVD**

**Rok výroby**

**Režisér AVD**

V prípade diela použitého vo filme, alebo seriáli nezabudnite vyplniť aj filmovú nahlášku.

**Autor, autori (pseudonym) hudobnej zložky diela (C-composer)\*:**

uveďte všetkých spoluautorov, ktorí sa podieľali na vytvorení hudobnej zložky diela. V prípade dohodnutého podielu medzi autormi hudby pripíšte k autorom percentá podielu a dodržte celkový súčet percent 100. V opačnom prípade bude delenie vykonané podľa repartičného kľúča SOZA.

**Autor, autori (pseudonym) textovej zložky diela (A-author)\*:**

uveďte všetkých spoluautorov, ktorí sa podieľali na vytvorení diela. V prípade dohodnutého podielu medzi autormi textu, pripíšte k autorom percentá podielu a dodržte celkový súčet percent 100. V opačnom prípade bude delenie vykonané podľa repartičného kľúča SOZA.

Spracovateľ / Aranžér / Prekladateľ**:**

Spracovateľ (SC alebo SA), aranžér (AR), prekladateľ (TR) iného autora alebo voľného diela uvedie svoje meno do patričnej kolónky. Nezabudnite, že pokiaľ sa jedná o spracovanie, aranžmán, preklad dosiaľ chráneného diela, je vždy nutný súhlas pôvodného vlastníka práv – aj pri nezastupovaných autoroch.

Spracovanie diela (SC, SA) sa rozumie spracovanie iného diela s vyšším ako základným stupňom tvorivosti, aranžmán (AR) je zmena podoby diela za účelom jej prispôsobenia požiadavkám orchestra alebo konkrétne určeným nástrojom alebo hlasom.

Časti diela (najmä pri vážnej alebo ľudovej hudbe):napíšte časti diela a uveďte jednotlivé minutáže. V prípade použitia časti diela samostatne je potrebné dodať nahlášku aj na takéto dielo (napr. zmes, väčšie súborné dielo apod.)

Nahrávky:uveďte ISRC a základné údaje nahrávok hudobného diela (môžete uviesť viac)

**Nahlášku vyplnil** (meno a priezvisko) **a Dátum:** vypíšte paličkovým písmom pravé meno, dátum a čitateľný podpis.

Pre efektívnejšiu komunikáciu a identifikáciu autora **vyplnia nezastupovaní autori nasledujúce údaje**:

dátum narodenia:

telefónne číslo:

e-mail:

Poznámky:uveďte doplňujúce informácie k hudobnému dielu

Dielo, ktoré nahlási iba autor textu, bude zaradené len v prípade, ak autor textu dodá aj zvukový záznam kompletného diela.

Zvukové nahrávky k dielam, partitúry, notové záznamy a pod. môžu byť priložené k Nahláške diela

Nepresne a neúplne vyplnené nahlášky Zaraďovacia komisia nezaradí, ale ich vráti autorom na doplnenie všetkých chýbajúcich náležitostí. Zaraďovacia komisia si môže vyžiadať zvukový záznam pre objektívnejšie posúdenie hudobného diela.